ЩIым епщIэр и пщIэщ
«ЩIым зы ептмэ, щэ къуетыж», — жеIэ адыгэ псалъэжьым. А псалъэ Iущхэм я мыхьэнэр фIы дыдэу къагуроIуэ Лэскэн районым и цIыхухэм. Мыхэр нэхъыбэу зытелэжьыхьыр щIыращ. Iуэхум зэрехъулIэм, мы гъэр къазэрыхущIэкIам къытхутепсэлъыхьащ Лэскэн районым хыхьэ Лэскэн ЕтIуанэ къуажэм щыщ агроном цIэрыIуэ Уэркъуасэ Пётр. Ар куэд щIауэ щIым толэжьыхь, гъавэ бэв абы къызэрытепхынум и щэху куэдым щыгъуазэщ. Уэркъуасэр щIым и «бэуэкIэр» зыхэзыщIэ IэщIагъэлI нэсу зэрыщытыр жаIэ абы и чэнджэщхэр щхьэпэ зыхуэхъуахэми.
— ЦIыхум зыхуей игъуэту псэуныр кIуэ пэтми нэхъ гугъу хъууэрэ макIуэ, — жеIэ Уэркъуасэм. — ЛэжьапIэншэхэр нэхъыбэ щыхъу ди зэманым куэдым щIым телэжьыхьын щIадзащ. Бэджэнду яIыгъ щIы Iыхьэм унагъуэм гъэр ирезыгъэхын къытрах. Нащэ, помидор, нартыху — ахэращ мы лъэныкъуэмкIэ щыпсэухэм нэхъыбэу хасэр. Иужьрей илъэсхэм нэхъыбэ хъуащ зи хадэхэм теплицэхэр щызыщIахэр. МыIэрысей жыг хадэхэр зыгъэкIхэми я бжыгъэм къыхохъуэ. Къуажэдэсхэр гугъуехьым щышынэркъым, абыхэм фIы дыдэу къагуроIуэ щIым епщIэр и пщIэу зэрыщытыр. Нобэ, ди гуапэ зэрыхъущи, бэджэндырылажьэхэм гукъеуэ яIэкъым. Тхьэм и фIыщIэкIэ, я гугъуехьым къыпэкIуэр ялъагъужу я Iуэхур докI. Унагъуэ щIагъуэ къэнакъым жыпIэну, жылэдэсхэм нартыхуи хасащ. Ари бэгъуащ, иджы къахуэнэжар и чэзум кърахьэлIэжу я гуэн щагъэтIылъыжынырщ. Гъавэ и лъэныкъуэкIэ мы гъэм ди жылэм берычэт дэлъщ. Шэч хэлъкъым, ар щIым и фIагъым и мызакъуэу, абы елэжь цIыхухэм я гугъуехьми къызэрыпэкIуар.
«Узэгугъур къогугъуж», — жаIэ игъащIэми. Зэрегугъуам и мызакъуэу, гъэри яхуэфIащ. Гугъущ гъэ псом узыщыгугъыр уэгъум щихьыжым деж, апхуэди къахуихуащ цIыхухэм. «Мы илъэсыр, гъэ угъурлыуэ къытхущIэкIащ, — жеIэ Уэркъуасэ Пётр. — ЦIыхухэм я гугъуехьыр хэкIуэдакъым, зэрыжаIэу, щIым зы иратамэ, щэуэ къытрахыж».
МЭРЕМЫКЪУЭ Динарэ.
